Numeri 36 | Beibele Inthaneteng | Phetolelo ya Lefase le Lefsa
36 Matona a dihlogo tša malapa a barwa ba Gileada morwa wa Makiri+ morwa wa Manase, e lego a malapa a barwa ba Josefa, a batamela gomme a bolela pele ga Moshe le dikgošana, matona a dihlogo tša bana ba Isiraele, 2 a re: “Jehofa o laetše wena mong wa rena gore o abe naga ka matengwa+ e be bohwa go bana ba Isiraele; wena mong wa rena o laetšwe ke Jehofa gore o tšee bohwa bja Tselofehadi ngwanabo rena o bo nee barwedi ba gagwe.+ 3 Ge e ba le ge e le bafe ba barwa ba meloko e mengwe ya bana ba Isiraele ba ka ba tšea ya ba basadi ba bona, gona bohwa bja basadi bao bo tlošwe go bohwa bja botatago rena bo okeletšwe go bohwa bja moloko woo ba ka nyalwago go wona, e le gore bo tlošwe go bohwa bja rena bjoo re bego re bo abetšwe ka matengwa.+ 4 Ka Ngwaga wa Khunologo+ wa bana ba Isiraele, bohwa bja basadi bao le bjona bo okeletšwe go bohwa bja moloko woo ba ka bago ba nyetšwe go wona, e le gore bohwa bja bona bo ka tlošwa bohweng bja moloko wa botatago rena.” 5 Moshe a nea bana ba Isiraele taelo e tšwago go Jehofa, a re: “Moloko wa bana ba Josefa o bolela therešo. 6 Lentšu leo Jehofa a le laetšego mabapi le barwedi ba Tselofehadi+ še le: ‘Ba ka nyalwa ke motho le ge e le ofe yo ba mo ratago. Ba nyalwe feela ke ba lapa la moloko wa botatago bona.+ 7 Go se be le bohwa bja bana ba Isiraele bjo bo tlošwago molokong o mongwe bja išwa go o mongwe ka gobane yo mongwe le yo mongwe wa bana ba Isiraele o swanetše go kgomarela bohwa bja moloko wa borakgolokhukhu ba gagwe. 8 Morwedi yo mongwe le yo mongwe yo a hwetšago bohwa go tšwa melokong ya bana ba Isiraele, a nyalwe ke yo mongwe yo a tšwago lapeng la meloko ya botatagwe,+ e le gore yo mongwe le yo mongwe wa bana ba Isiraele a ka hwetša bohwa bja borakgolokhukhu ba gagwe. 9 Go se be le bohwa bjo bo tlošwago molokong o mongwe bja išwa go o mongwe, ka gobane o mongwe le o mongwe wa meloko ya bana ba Isiraele o swanetše go kgomarela bohwa bja wona.’” 10 Barwedi ba Tselofehadi ba dira feela bjalo ka ge Jehofa a laetše Moshe.+ 11 Ka gona barwedi ba Tselofehadi+ e lego Maala, Thiritsa, Hogola, Milika le Noa ba nyalwa ke barwa ba barwarrago tatago bona. 12 Ba nyalwa ke ba bangwe ba bao ba tšwago malapeng a bana ba Manase morwa wa Josefa gore bohwa bja bona bo dule bo le molokong wa lapa la botatago bona. 13 Tše ke ditaelo+ le dikahlolo tšeo Jehofa a di laetšego bana ba Isiraele a diriša Moshe leganateng la Moaba kgauswi le Noka ya Jorodane kua Jeriko.+